Minangka sawijining seksi kadadéan panyerbuan 1942 marang Ghetto Kraków, nalika bala-bala Nazi mindhahké para penghuni ghetto nuju kamp konsèntrasi ing Plaszow, Schindler dikagetké déning pepati marang akèh wong Yahudi sing upaya ndhelik ing omah-omahé. Schindler iku wong sing brilyan lan diplomatis, lan sawisé panyerangan iku panjenengané saya siyap kanggo migunakaké kabèh kaluwihané kanggo nylametaké "Schindlerjuden"-né (wong-wong Yahudi duwèkané Schindler). Panjenengané ngatur bebarengan karo Amon Göth, komandhan Plaszow, supaya 900 wong Yahudi dipindhahké nuju sawijining komplèks pabrik ing ceraké lan ing kana wong-wong Yahudi mau rélatif bakal aman saka ancaman para pengawal Jerman. Schindler ping loro dicekel amarga dicubriyani nglakoni pamufakatan, nanging ing rong kesempatan iku panjenengané kasil lolos saka pakunjaran. Schindler racaké bakal nawakaké suap marang para pejabat pamaréntah supaya uwal saka investigasi. Nalika Tentara Abang sing nyerak ngancem kanggo mbébaské kamp-kamp konsèntrasi bala Jerman, mèh kabèh dirusak, lan sapérangan gedhé tahanané diukum pati. Nanging Schindler kasil mindhahké watara 1.200 "buruh" nuju sawijining pabrik ing Brünnlitz (Brněnec) ing Sudetenland sasi Oktober 1944. Nalika kiriman buruh pabriké klèru dikirim menyang Auschwitz, panjenengané kasil njaluk dibalèkaké. Brünnlitz dibébaské sasi Mèi 1945.